Diari Oficial de la Generalitat Valenciana


Sumari del DOGV 5103, del 29-09-2005 (2005/10456)

ORDRE de 5 de setembre de 2005, de la Conselleria de Justícia i Administracions Públiques, per la qual s'homologuen els Estatuts de la Mancomunitat Intermunicipalla La Rectoria.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   5103

Data del DOGV
:   29-09-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/10313


Data del document
:   05-09-2005

Organisme emissor
:   Conselleria de Justícia i Administracions Públiques

Tipus de document
:   Ordre

Descriptors 

:   * Sagra
    * Ràfol d'Almúnia , el
    * Sanet y Negrals
    * Benimeli
    * administració local
    * associació de municipis
    * reglament intern

ORDRE de 5 de setembre de 2005, de la Conselleria de Justícia i Administracions Públiques, per la qual s'homologuen els Estatuts de la Mancomunitat Intermunicipalla La Rectoria. [2005/X10528]
  
Els plens dels ajuntaments de Benimeli, el Ràfol d'Almúnia, Sagra, Sanet y Negrals i Tormo, de la província d'Alacant, van acordar la creació de la Mancomunitat Intermunicipal la Rectoria, així com els Estatuts que han de regir-la.
  
L'expedient ha sigut tramitat conforme a les prescripcions legals.
  
Per tot això, i d'acord amb el que disposa l'article 44 de la Llei 7/1985, de 2 d'abril, Reguladora de les Bases de Règim Local, l'article únic del Decret 8/2004, de 3 de setembre, del president de la Generalitat i l'article primer del Decret 181/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques
  
ORDENE
  
Article únic
  
S'homologuen els Estatuts de la Mancomunitat Intermunicipal la Rectoria, el text dels quals es transcriu a continuació com a annex, en haver-se acreditat en l'expedient la legalitat de les actuacions.
  
València, 5 de setembre de 2005
  
El conseller de Justícia i Administracions Públiques,
  
MIGUEL PERALTA VIÑES
  
ANNEX
  
Estatuts de la Mancomunitat Intermunicipal la Rectoria
  
PROJECTE D'ESTATUTS DE LA MANCOMUNITAT INTERMUNICIPAL LA RECTORIA
  
Capítol I
  
De la constitució, denominació, seu, fins i personalitat
  
Article primer. Constitució
  
Els municipis de Benimeli, El Ràfol d'Almúnia, Sagra, Sanet y Negrals i Tormos, dins del marc jurídic vigent, a l'empara dels quals els municipis poden voluntàriament mancomunar-se per al compliment dels fins o gestió de competències que li són pròpies i que estan definides en l'article 44 de la Llei 7/1985, de 2 d'abril, es constitueixen en Mancomunitat voluntària, per a la prestació conjunta dels serveis que s'assenyalen en l'article 3r d'aquests Estatuts.
  
Article segon. Denominació i seu d'òrgans de govern i administratius
  
La Mancomunitat es denominarà ?Mancomunitat Intermunicipal La Rectoria- i els seus òrgans de govern i administració i de governació radicaran provisionalment a l'Ajuntament del Ràfol d'Almúnia, i estaran instal·lats a la Casa Consistorial fins tant dispose la Mancomunitat d'un edifici que haurà de ser habilitat quan en el seu moment es determine, i tindrà com a domicili social i lloc de reunió la seua Casa Consistorial.
  
Aquesta seu provisional podrà ser canviada quan per raons administratives convinguera.
  
Article tercer. Fins de la Mancomunitat
  
1. Seran fins de la Mancomunitat la creació i sosteniment dels serveis que a continuació s'enumeren, sense definir la seua prelació.
  
a) Prestació del servei de residus sòlids urbans i el seu trasllat a abocador.
  
b) Potenciació cultural i esportiva en tots els seus aspectes.
  
c) Turisme.
  
d) Així com aquells altres serveis inclosos en l'àmbit de la competència municipal, segons els termes de la legislació de l'Estat i de la comunitat autònoma en cada moment vigent.
  
2. La Mancomunitat substituirà els ajuntaments en la prestació dels serveis enumerats, segons es vagen establint.
  
3. Per a l'assumpció de nous serveis caldrà la conformitat de totes les entitats mancomunades interessades per acord del Ple d'aquestes per majoria absoluta.
  
4. La prestació i explotació dels serveis podrà realitzar-la la Mancomunitat conforme a qualsevol de les formes previstes en l'ordenament jurídic vigent.
  
5. La prestació dels fins enumerats en el paràgraf 1r d'aquest article suposa la subrogació per part de la Mancomunitat en la titularitat del servei, i li correspondrà, per tant, la gestió integral d'aquests, a excepció del referent a la imposició i ordenació de la taxa corresponent, que haurà de realitzar de forma expressa cada ajuntament.
  
6. Les realitzacions de caràcter general i benefici comú, seran a càrrec de la Mancomunitat. Les realitzacions que, tenint relació amb els fins de la Mancomunitat, beneficien exclusivament determinats municipis, les efectuarà la Mancomunitat, a càrrec dels pressupostos aportats per aquests municipis a la Mancomunitat.
  
Article quart. Potestats i prerrogatives
  
1. D'acord amb els fins que ha de complir, com a administració pública, correspon a la Mancomunitat exercir les següents potestats, de conformitat al que disposa la legislació de règim local:
  
a) La reglamentària i d'autoorganització. La Mancomunitat determinarà la forma de prestació dels serveis i podrà aprovar els reglaments de funcionament intern de la Mancomunitat i de la prestació dels serveis.
  
b) La tributària i financera.
  
c) La de programació o planificació.
  
d) La d'investigació, delimitació, desnonament i recuperació d'ofici dels seus béns.
  
e) La d'execució forçosa i la sancionadora.
  
f) La de revisió d'ofici dels seus actes i acords.
  
2. També gaudeix de les prerrogatives següents:
  
a) La de presumpció de legitimitat i la d'executivitat dels seus actes i acords.
  
b) La d'inembargabilitat dels seus béns i drets, en els termes establits per les lleis, i les de prelació, preferència i altres prerrogatives reconegudes en relació amb els seus crèdits, sense perjuí del que corresponga a les hisendes de l'Estat i de la Comunitat Autònoma.
  
c) La d'exempció d'impostos de l'Estat i de la Comunitat Autònoma, en els termes establits per les lleis.
  
3. La Mancomunitat pot sol·licitar, als municipis integrants, l'exercici de les seues potestats expropiatòries, d'acord amb la legislació vigent, i actuarà la Mancomunitat com a beneficiària de l'expropiació forçosa.
  
4. En general i dins de la legalitat i del seu àmbit competencial, la Mancomunitat pot posseir, adquirir, reivindicar, permutar, gravar i alienar qualsevol classe de béns i celebrar contractes, establir i explotar serveis i realitzar qualsevol acte necessari per al compliment dels seus fins.
  
Capítol II
  
Dels òrgans de govern i administració
  
Article cinqué
  
Els òrgans de govern de la Mancomunitat seran representatius dels ajuntaments mancomunats.
  
1. Els òrgans de govern són:
  
a) El Ple o Junta de la Mancomunitat.
  
b) El president.
  
c) El vicepresident.
  
d) La Comissió de Comptes.
  
2. Podran igualment crear-se totes les comissions informatives que es requerisquen, i es tindran en compte el nombre de serveis que la Mancomunitat preste.
  
Article sisé. Representació, composició i vot
  
1. El Ple o Junta de la Mancomunitat és l'òrgan del govern i administració de la Mancomunitat, a què representa i personifica amb el caràcter de corporació de dret públic.
  
2. El Ple de la Mancomunitat estarà constituït pels alcaldes i un regidor nomenat directament pel Ple de la corporació, a proposta de l'alcaldia, de cada un dels municipis que la integren, entre els regidors del seu ajuntament. Els alcaldes tindran caràcter de vocals nats.
  
Els vocals regidors seran nomenats i destituïts, a proposta de l'alcalde de l'ajuntament a què pertany, pel Ple de cada Ajuntament.
  
Els dos representants tindran veu, però només l'alcalde i en la seua absència, el regidor, tindrà vot. Cada ajuntament comptarà amb un vot.
  
3. Els components del Ple de la Mancomunitat cessaran en el seu mandat en perdre el càrrec de regidor que tinga, o, si és el cas, d'alcalde,
  
Transcorregut el termini per a la designació dels representants de cada ajuntament i durant els vint dies següents, es procedirà a la constitució del nou Ple de la Mancomunitat i l'elecció del president.
  
4. Després de les eleccions municipals, el Ple de la Mancomunitat continuarà la seua activitat interinament, per als assumptes ordinaris fins a nova designació dels representants dels ajuntaments.
  
Article seté
  
Correspon al Ple de la Mancomunitat:
  
a) Aprovar el pressupost.
  
b) Aprovar la plantilla.
  
c) Exercir accions en defensa dels drets de la Mancomunitat; oposar-se en assumptes litigiosos en què aquesta siga demandada i interposar qualsevol classe de recursos en assumptes de qualsevol classe, grau o jurisdicció.
  
d) Proposar la modificació o reforma dels Estatuts.
  
e) Aprovar, revisar, adquirir i alienar el patrimoni de la Mancomunitat.
  
f) Aprovació d'ordenances, censura de comptes reconeixement de crèdits, operacions de crèdits, concessió de quitaments i esperes, i qualsevol classe de compromisos econòmics.
  
g) Aprovar els plans i projectes necessaris per a l'establiment, desenvolupament i gestió de les obres, serveis o activitats previstes com a fins de la Mancomunitat.
  
h) Admissió i separació de membres de la Mancomunitat.
  
i) Establiment de mèrits per als concursos de funcionaris d'habilitació nacional.
  
j) Aprovació de les bases que regiran les proves d'accés a la funció pública de la Mancomunitat.
  
k) Determinar la forma de gestionar els serveis.
  
l) La incorporació dels fins previstos en l'article 3 no prestats inicialment.
  
m) Totes quantes la legislació atribueix al ple dels ajuntaments per al compliment dels seus fins.
  
Article vuité
  
1. El president i el vicepresident de la Mancomunitat seran elegits pel Ple de la Mancomunitat, entre els seus membres, per majoria absoluta, mitjançant votació secreta.
  
El vicepresident substituirà el president en cas de vacant, absència o malaltia.
  
2. Podran ser candidats a la presidència tots i cada un dels vocals nats (alcaldes) que componen el Ple.
  
3. Si cap candidat no obté majoria absoluta en la primera votació, se celebrarà una segona votació, i resultarà elegit aquell que obtinga un nombre més gran de vots. En cas d'empat, resultarà elegit el de major edat.
  
4. Per a la destitució del president se seguirà el mateix procediment que l'establit en la legislació vigent per a la destitució de l'alcalde.
  
5. El càrrec de president tindrà la duració d'un any, prorrogable durant un altre any més com a màxim.
  
Article nové. President
  
1. Correspon al president de la Mancomunitat les atribucions següents:
  
a) Tindre la representació de la Mancomunitat i de la Junta.
  
b) Dirigir el govern i administració de la Mancomunitat
  
c) Convocar, presidir, i alçar les sessions ordinàries i extraordinàries del Ple, de la Comissió de Govern i qualssevol altres òrgans municipals, i de la fixació de l'orde del dia, tenint en compte les sol·licituds que puguen ser formulades en aquest sentit pels altres membres de la Mancomunitat.
  
d) Dirimir, amb el seu vot de qualitat, els empats de les votacions a efectes d'adopció d'acords.
  
e) Dirigir, inspeccionar i impulsar els serveis, obres i activitats de la Mancomunitat.
  
f) Ordenar pagaments, retre comptes i administrar els fons i béns de la Mancomunitat.
  
g) Rendir anualment els comptes d'administració del patrimoni.
  
h) Disposar despeses dins dels límits de la seua competència.
  
i) Exercir la direcció de personal de la Mancomunitat.
  
j) Confeccionar i presentar el projecte de pressupost de la Mancomunitat.
  
k) Contractar obres, serveis i subministraments, sempre que la seua quantia no excedisca del 5% dels recursos ordinaris del Pressupost, ni del 50% del límit general aplicable a la contractació directa, d'acord amb el procediment legalment establit.
  
l) Atorgar poders a procuradors per a comparéixer en juí i fora d'aquest.
  
m) Visar amb la seua firma els certificats que s'expedisquen dels actes i documents de la Mancomunitat.
  
n) Exercir totes les accions que calguen per al bon funcionament dels serveis de la Mancomunitat.
  
o) Totes aquelles que la normativa del règim local atribueix a l'alcalde per al compliment de les competències que té atribuïdes.
  
2. El president pot delegar l'exercici de les seues atribucions, excepte la de convocar i presidir les sessions del ple i les enumerades en els apartats a), g) i k).
  
Article deu. Secretari
  
Correspon al secretari de la Mancomunitat:
  
a) Assistir a les reunions amb veu però sense vot.
  
b) Efectuar la convocatòria de les sessions de la Comissió Gestora per orde del seu president, així com les citacions als membres d'aquesta.
  
c) Rebre els actes de comunicació dels membres amb la Comissió Gestora i, per tant, les tonificacions, peticions de dades, rectificacions i qualsevol altra classe d'escrits dels que haja de tindre coneixement.
  
d) Preparar els despatxos dels assumptes, redactar i autoritzar les actes de les sessions.
  
e) Expedir certificats de les consultes, dictàmens i acords aprovats.
  
f) Quantes altres funcions siguen inherents a la seua condició de secretari.
  
Article onze. Comissió de Comptes
  
1. La Comissió de Comptes es compon d'un representant de cada ajuntament dels municipis integrats en la Mancomunitat. Els seus membres seran designats entre els representants de cada municipi per la Junta de la Mancomunitat. Necessàriament cada municipi tindrà un membre en la Comissió.
  
2. Correspon a la Comissió de Comptes l'examen, estudi i informe dels comptes anuals de la Mancomunitat. Per a l'exercici adequat de les funcions, la Comissió pot requerir, per mitjà del president, la documentació complementària que considere necessària i la presència dels membres i els funcionaris de la Mancomunitat, especialment relacionats amb els comptes que s'analitzen.
  
3. Les competències de la Comissió de comptes s'entenen sense perjuí del que correspon al Tribunal de Comptes, d'acord amb la seua legislació específica.
  
Article dotze
  
1. Les sessions del Ple han de convocar-se, almenys, amb cinc dies hàbils d'antelació. En la citació es farà constar l'orde del dia.
  
2. El Ple es constitueix vàlidament amb l'assistència d'un terç del nombre legal de membres d'aquest, que mai no podrà ser inferior a tres. Tal quòrum ha de mantindre's al llarg de tota la sessió.
  
3. En tot cas, es requereix l'assistència del president i del secretari de la Mancomunitat, o dels que legalment els substituïsquen.
  
Article tretze. Drets i deures dels membres
  
Els membres dels òrgans de govern i administració de la Mancomunitat, una vegada que prenguen possessió del seu càrrec, gaudiran dels drets i deures que la legislació de règim local estableix.
  
Article catorze
  
Els acords seran adoptats per majoria simple de vots. Els acords adoptats amb les formalitats i el quòrum exigits per la Llei o per aquests Estatuts, obligaran els municipis mancomunats en la mesura que els afecte.
  
En cas d'empat, en les votacions es tornarà a votar en la mateixa sessió i, en cas de persistir aquell, decidirà el vot de qualitat del president.
  
Cal el vot favorable de la majoria absoluta del nombre legal de membres del Ple per a l'adopció dels acords en les matèries següents:
  
a) Proposta de modificació o ampliació dels Estatuts.
  
b) Aprovació del pressupost de la Mancomunitat.
  
c) Aprovació d'ordenances i tarifes de caràcter general que afecten els usuaris dels serveis.
  
d) Aprovació de comptes.
  
e) Aprovació de la plantilla de la Mancomunitat.
  
f) Concertar crèdits.
  
g) L'assumpció dels nous serveis.
  
h) Determinació de la forma de gestió del servei.
  
i) Aprovació de quotes extraordinàries.
  
Article quinze. Drets i deures dels municipis
  
Són drets i deures dels municipis:
  
a) Participar en la gestió de la Mancomunitat d'acord amb el que disposen els Estatuts.
  
b) Rebre informació directa dels assumptes que siguen del seu interés.
  
c) Presentar propostes d'actuació en l'àmbit de les matèries de competència municipal.
  
d) Contribuir, mitjançant les prestacions econòmiques establides pels Estatuts i la Junta de la Mancomunitat, a l'exercici de les competències de la Mancomunitat.
  
e) Consultar la documentació dels arxius i el Registre de la Mancomunitat.
  
f) Intervindre en les sessions de la Junta de la Mancomunitat, amb veu i vot a través dels seus representants legítims i en els supòsits específics que determinen els Estatuts.
  
Article setze
  
Els acords es consignaran en el corresponent llibre d'actes, que portarà i custodiarà el secretari.
  
Article dèsset
  
En allò no previst en el present capítol, s'aplicarà els preceptes sobre règim de sessions, adopció d'acords i actes que determina la legislació de les entitats locals.
  
Article divuit. Plantilla i llocs de treball
  
1. El Ple de la Mancomunitat podrà nomenar, d'entre els funcionaris amb habilitació de caràcter nacional, un interventor i un depositari, si les seues activitats així ho exigeixen. Fins que això tinga lloc, el secretari de la Mancomunitat assumirà les funcions d'interventor. Les de depositari seran exercides per un dels municipis designats pel Ple de la Mancomunitat, i haurà de recaure en representant de municipi diferent del que ostente el càrrec de president i vicepresident.
  
2. La funció pública de Secretaria, comprensiva de la fe pública i assessorament legal preceptiu, així com el control i fiscalització, intervenció de la gestió economicofinancera i pressupostària, i la comptabilitat, tresoreria i recaptació seran encomanades a funcionaris amb habilitació de caràcter nacional i es cobriran per concurs entre funcionaris que tinguen tal caràcter, de conformitat amb el que disposa l'ordenament jurídic vigent.
  
3. Fins tant es creen aquestes places, les esmentades funcions seran exercides pels funcionaris que ostenten aquest caràcter, nomenats pel Ple de la Mancomunitat, de conformitat amb la legislació vigent.
  
4. En cas de vacant, una vegada creades les places, el procediment d'incorporació serà semblant al previst per a la resta d'entitats locals.
  
5. La resta de personal de la Mancomunitat serà seleccionat mitjançant els sistemes d'oposició, concurs i concurs oposició, i es respectaran, en tot cas, els principis constitucionals de publicitat, mèrit i capacitat.
  
6. Fins tant es proveïsquen les places convocades, aquestes podran cobrir-se interinament o amb personal laboral de caràcter temporal, segons les seues funcions, per les persones, que respectant els principis assenyalats en el paràgraf anterior, siguen oportunament seleccionades.
  
7. Les places vacants hauran de traure's a oferta d'ocupació en el primer trimestre de cada any.
  
8. El nomenament i règim del personal eventual, si és el cas, serà idèntic al previst per a les corporacions locals per la legislació vigent.
  
Capítol III
  
Règim Econòmic de la Mancomunitat
  
Article dènou. Règim econòmic
  
Per a la realització dels seus fins, la Mancomunitat disposarà dels recursos següents:
  
a) Ingressos procedents del seu patrimoni i la resta de dret privat, i aquests constituiran els rendiments o productes de qualsevol naturalesa derivats del patrimoni, així com les adquisicions a títol d'herència, llegat o donació.
  
b) Taxes i preus públics per la prestació de serveis o la realització d'activitats de la seua competència.
  
c) Subvencions i altres ingressos de dret públic acceptats per la Mancomunitat.
  
d) Contribucions especials per l'execució d'obres o per l'establiment o ampliació de serveis de la seua competència.
  
e) El producte de les operacions de crèdit.
  
f) Aportacions dels municipis que integren la Mancomunitat en la forma i quantia següent: aportacions municipals per a funcionament i altres despeses, el 50% del pressupost de la Mancomunitat.
  
Article vint
  
1. Per a la imposició, exacció, liquidació i cobrança dels recursos enumerats en l'article anterior, la Mancomunitat aprovarà les ordenances fiscals, si és el cas, corresponents als distints serveis, i tindran les esmentades ordenances força obligatòria en tots els municipis integrants, una vegada aprovades.
  
2. Correspondrà als municipis facilitar a la Mancomunitat tota la informació necessària per a la formació de padrons, altes, baixes i la resta de modificacions referides als contribuents afectats pels distints serveis que constituïsquen els fins regulats en articles anteriors.
  
3. La Mancomunitat podrà en tot moment, pels seus mitjans, comprovar la veracitat i exactitud de les dades a què es refereix el número anterior.
  
Article vint-i-u
  
Les aportacions de les entitats mancomunades es determinaran per a cada exercici econòmic de la forma següent:
  
a) Una quota principal, en funció de l'ús i cost de cada un dels serveis que es presten mancomunadament.
  
b) Una quota complementària i obligatòria per a atendre despeses de caràcter general, a parts iguals pels municipis integrants.
  
c) Les aportacions es realitzaran mensualment, perquè la Mancomunitat puga atendre les seues obligacions de pagament.
  
Article vint-i-dos
  
Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.
  
Article vint-i-tres
  
1. Les aportacions econòmiques dels municipis es realitzaran en la forma i els terminis que determine el Ple. En el cas que algun municipi es retarde en el pagament de la seua quota en més d'un trimestre, el president requerirà el seu pagament en el termini de vint dies. Transcorregut aquest termini sense haver fet efectuat el dèbit, el president podrà sol·licitar dels òrgans de l'administració central, autonòmica o provincial, la retenció de les quotes pendents, a càrrec de les quantitats que per qualsevol concepte foren liquidades a favor de l'ajuntament deutor a fi que se les entregue a la Mancomunitat.
  
2. Aquesta retenció és autoritzada expressament pels ajuntaments mancomunats en el moment d'aprovació dels presents Estatuts, sempre que s'acompanye el certificat de descobert reglamentari en cada cas.
  
3. El manteniment reiterat en situació de deutor a la Mancomunitat per part d'una entitat local, serà causa suficient per a procedir a la seua separació definitiva, i es podran reclamar les quantitats degudes i les despeses derivades de conformitat amb els apartats 1 i 2 d'aquest article; per reiteració s'entén mantindre la situació de deutor a la Mancomunitat, sense atendre els requeriments efectuats per la Presidència de l'aquesta, durant un període superior a sis mesos.
  
Per a la separació definitiva caldrà acord del Ple de la Mancomunitat per majoria absoluta i ratificació almenys per igual nombre de les entitats mancomunades, excepte la que siga objecte de separació.
  
Article vint-i-quatre
  
1. La Mancomunitat aprovarà anualment un pressupost de conformitat amb el que disposa la legislació de règim local vigent.
  
2. El Pressupost constitueix l'expressió xifrada, conjunta i sistemàtica de les obligacions que, com a màxim, poden reconéixer, i dels drets amb venciment o que es prevegen realitzar, durant el corresponent exercici econòmic.
  
3. S'inclouran en el pressupost les inversions que es pretenguen realitzar, així com les seues fonts de finançament.
  
Article vint-i-cinc
  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisca, bé en el moment de la seua constitució o amb posterioritat. A aquest efecte, haurà de formar-se un inventari, de conformitat amb el que estableixen les disposicions vigents en la matèria.
  
2. La participació de cada entitat mancomunada en aquest patrimoni es fixarà, tant inicialment, com d'ara en avant, en funció de les aportacions econòmiques en què participe cada ajuntament.
  
3. No obstant això, i ateses les característiques de les aportacions de la Mancomunitat, podran ser tinguts en compte altres factors de ponderació.
  
Capítol IV
  
Terme de vigència, modificació
  
i dissolució de la Mancomunitat
  
Article vint-i-sis. Duració
  
La Mancomunitat es constitueix amb duració indefinida donat el caràcter permanent dels seus fins.
  
Article vint-i-set. Modificació dels Estatuts
  
Els Estatuts poden ser modificats amb el mateix procediment i requisits que els exigits per a la seua elaboració i aprovació.
  
Quan la modificació afecte els fins de la Mancomunitat caldrà, com a requisit previ, l'acord inicial del tots els ajuntaments integrants d'aquesta, adoptat per majoria absoluta.
  
La modificació d'aspectes no substantius (normes que afecten el funcionament intern de la Mancomunitat) dels presents Estatuts, s'adoptarà mitjançant proposta del Ple de la Mancomunitat referendat per acords adoptats per majoria absoluta dels ajuntaments interessats.
  
Article vint-i-vuit
  
1. Per a la incorporació a la Mancomunitat d'un nou municipi caldrà:
  
a) El vot favorable de la majoria absoluta dels membres de la corporació interessada.
  
b) El vot favorable de la majoria absoluta dels vocals del Ple de la Mancomunitat.
  
c) Que el nou municipi tinga una població de dret no superior a 2.000 habitants.
  
d) L'acord plenari de tots els ajuntaments que integren la Mancomunitat.
  
2. L'aportació inicial dels municipis incorporats a la Mancomunitat amb posterioritat a la seua constitució, serà determinada prenent-se en compte divers factors (població, urbanitzacions, superfície terme municipal, disseminats), perquè siga semblant al que han realitzat els altres municipis amb anterioritat a la incorporació.
  
La quota resultant de la valoració podrà ser exigida en el moment de la incorporació de l'entitat local a la Mancomunitat, per acord del Ple de la Mancomunitat o quedar diferida per al supòsit de la dissolució o, si és el cas, separació de la Mancomunitat.
  
La quota resultant de la valoració serà notificada a la corporació interessada, a efectes que preste la seua conformitat o inconvenients a aquesta, prèvia a la seua incorporació a la Mancomunitat.
  
3. Així mateix, haurà de fer-se càrrec de totes les despeses que s'originen amb motiu de la seua incorporació a la Mancomunitat.
  
Article vint-i-nou
  
Per a la separació voluntària de la Mancomunitat de qualssevol dels municipis que la integren, caldrà:
  
a) Que ho sol·licite la corporació interessada, amb l'acord previ adoptat per majoria absoluta en el Ple d'aquesta.
  
b) Que es trobe al corrent del pagament de les seues aportacions.
  
c) Haurà d'abonar totes les despeses que s'originen amb motiu de la seua separació, i la part del passiu contret per la Mancomunitat a càrrec seu.
  
Article trenta
  
1. La separació d'una corporació o diverses no obligarà el Ple a practicar cap liquidació de la Mancomunitat, i l'esmentat dret quedarà en suspens fins al dia de la dissolució d'aquesta, data en què entrarà o entraran a participar en la part alíquota que li corresponga o els corresponga de la liquidació de béns de la Mancomunitat.
  
En el cas que l'aportació inicial estiga constituïda per elements del servei propis de l'ajuntament, la Mancomunitat podrà, a la vista de les circumstàncies concurrents, fer efectiva totalment o parcialment la liquidació amb els mateixos elements aportats.
  
2. Tampoc no podran, les corporacions separades, al·legar dret de propietat dels béns i serveis de la Mancomunitat, encara que radiquen al seu terme municipal.
  
Article trenta-u. Dissolució
  
La Mancomunitat podrà dissoldre's per alguna de les causes següents:
  
a) Per impossibilitat legal o material de complir les seues finalitats.
  
b) Quan així ho acorde el Ple de la Mancomunitat i els ajuntaments mancomunats, amb el vot favorable de la majoria absoluta legal dels seus membres.
  
c) Per dur-se a terme la prestació dels serveis objecte d'aquesta per l'Estat, comunitat autònoma, diputació provincial, per absorció de les competències municipals respectives.
  
d) Per disposició legal: Acord del Consell de Ministres en els termes establits en l'article 61, Llei 7/85 de 2 d'abril RBRL.
  
e) Quan la separació d'alguns dels ajuntaments que la integren, faça impossible la seua continuació.
  
Article trenta-dos
  
1. Quan els ajuntaments mancomunats decidisquen dissoldre la Mancomunitat, adoptaran el corresponent acord previ en què manifesten aquest propòsit, i es requerirà, per a la seua validesa, la majoria absoluta de vots dels membres que legalment la integren.
  
2. A la vista dels acords municipals, el Ple de la Mancomunitat, en el termini dels 30 dies següents a la recepció de la comunicació d'aquests, nomenarà una comissió liquidadora, composta pel president i, almenys, quatre vocals. S'hi integraran per a complir les seues funcions assessores el secretari i també l'interventor, si n'hi ha. Podrà igualment convocar a les seues reunions experts determinats, només als efectes de sentir la seua opinió o preparar informes o dictàmens en temes concrets de la seua especialitat.
  
3. La comissió, en el termini no superior a tres mesos, farà un inventari de béns, serveis i drets de la Mancomunitat; xifrarà els seus recursos, càrregues i dèbits; relacionarà el seu personal, i procedirà més tard a proposar al Ple de l'entitat l'oportuna distribució o integració d'aquests en els ajuntaments mancomunats, i es tindran en compte les mateixes dades que hagen servit per a la formació del patrimoni.
  
També assenyalarà el calendari d'actuacions liquidadores, que no excedirà de sis mesos.
  
4. La proposta, per a ser aprovada vàlidament, requerirà el vot favorable de la majoria absoluta dels membres del Ple de l'entitat. Una vegada aprovada, la proposta serà vinculant per als ajuntaments mancomunats.
  
5. En tot cas, verificada la integració del personal en les respectives municipalitats, seran respectats tots els drets de qualsevol orde o naturalesa que aquest tinguera en la Mancomunitat.
  
Article trenta-tres. Reversió dels béns
  
En dissoldre's la Mancomunitat, revertiran als ajuntaments els seus béns en proporció a les respectives aportacions.
  
DISPOSICIÓ ADDICIONAL
  
Única
  
Els registres de les diverses entitats locals mancomunades tindran la consideració de registres delegats del de la Mancomunitat a tots els efectes d'entrada, eixida i presentació de documents.
  
DISPOSICIONS TRANSITÒRIES
  
Primera
  
L'Assemblea Constituent, dins del mes següent a l'aprovació definitiva dels Estatuts, convocarà tots els representants de les entitats mancomunades amb l'únic objecte de constituir el Ple i de nomenar el que serà el president de la Mancomunitat, i actuarà de secretari el que ho siga de l'ajuntament on tinga lloc la sessió.
  
Segona
  
Per a les despeses que s'ocasionen en les gestions de la tramitació fins a la normalització del funcionament, cada ajuntament ingressarà en la Mancomunitat, la quantitat que es determine per ajuntament, a parts iguals.
  
DISPOSICIÓ FINAL
  
Única
  
En allò no previst pels presents Estatuts, resultarà d'aplicació el que estableix la legislació per a les entitats locals.